題董亨道八景圖
作者：樓鑰
朝代：宋

paragraphs: 錢塘怒濤天下無，誰將尺紙爲新圖。
賀家湖上如鏡浄，屢向烟波逢釣徒。
彩虹橫卧吳淞上，洞庭一螺浮具區。
亦曾泛舟彭蠡湖，插立千劍名大孤。
廬山高哉不得到，歷歷五老聯香爐。
上鍾下鍾夾湖口，半江清濁涇渭如。
多景雄據金焦間，夕陽微照海門山。
其餘知名不知處，赤壁但歌前後賦。
江漢至鄂始合流，黄鶴樓前鸚鵡洲。
瀟湘見說青如染，道林岳麓橫清秋。
我欲遠遊嗟暮齒，蝶夢翩翩漫千里。
但欲絕江尋越山，歸老故山吾已矣。